ЖИНДИР МУНАГЬАЛ ЧУРАЯВ

ШАБАНОВ МУХ1АМАДИДЕ.

Рогьалилъ бач1ана ч1ег1ераб хабар,

Хабалъ вукъанилан кьуру г1адав вас,

Кьолбода нур барав, росу гвангъарав,

Дагъистаналъул ц1ар ц1вабзахъе ккурав

.

Г1азул т1аргъал рахъун, рорхатал муг1рул,

Г1одун ратила дур рух1 босулелъул,

Х1айранго баккулеб баг1ар бакъул нур

Нак1к1укье т1ерхьинч1ищ духъ маг1у лъедал.

Маг1арухъ ц1ар арав, ц1оралъ ц1ва барав,

Ц1орон кинан тараб т1олго Дагъистан,

Тахшагьараздаги тахбак1 босарав,

Росонив кин лъурав ях1 бугеб лага.

Ч1ах1иял г1исиназ сверухъе ккурав,

Сун берзул нур араб уяб жо бугищ,

Садакъа-хайраталъ рак1го г1орц1ич1ев,

Г1умру дуе къокълъи къабуллъулеб кин?

Къисмат квегъулаго киласаз ц1ураб,

Каранде кин къараб коронавирус?

Кумек х1ажаталъув кивго ватулев,

Макруяб унтуе даруго щвеч1ищ?

Щвараб г1ор г1адинав, г1адан хирияв,

Г1ажалалъул унтуй кин мун къуркьарав,

Къараб зар щулияв, щвараб бак1 т1ок1ав

Т1ок1ав вихьиларо жамаг1аталъулъ.

Реххаралъув къалев махх г1арцул рачел,

Мунги камилилан ккунго бук1инч1о,

Кибго х1ет1 г1едерав муг1рузул гъалбац1,

Ракьулъ лъелин абун рак1алде ккеч1о.

Ккаралъув ватулев мугъ ч1валеб кьуру,

Кизилюрт районго кверщаликь ккурав,

Кибего квер щолев щулалъул хъала,

Къаникь т1упилилан пикру х1алт1ич1о.

Х1ал ккедал ватулев чарамул кесек,

Мун цо т1екьадерий камурав гуро,

Керен къалъ-къалъарал килас медалал

Камуна бах1арчи Дагъистаналъе.

Меседил х1уруфал зонодаги хъван,

Зобалаладе араб рух1 бохизабе,

Зарбат-якъуталъул чалиги хьухьун,

Абадиялъул рукъ сверуде баче.

Росдал тарихалда ях1алъул лъалк1ал,

Лъалелщиназ гьабе гьесие дуг1а,

Даг1ват свериязда садакъа-хайрат,

Зах1малъи кканиги бай хадуб зикру.

Чан хиял, чан анищ щущахъеги ран,

Щвараб г1орлъун г1ажал къаданиб ч1олеб,

Къо-лъик1 гьабич1ого хириялги тун,

Ахираталдехун сапар бухьунеб.

Тохлъукье къот1араб къиматаб г1умру,

Къадирас гьабейги лъик1азулъ хъвазе,

Хъулухъ т1убалаго гьабураб щиналъ

Г1арщалъул раг1дукье щолев ватайги.

Амин я Аллагь.